次韵王適雪晴復雪二首  其一
作者：蘇轍
朝代：宋

paragraphs: 驕陽得一雪，逾尺應更好。
晨興視窗隙，驚見晴霞杲。
九衢無停迹，狼籍須一掃。
空餘浩然氣，凜凜接清昊。
餘寒薄虛室，一靜解羣燥。
晨炊晚未供，客饋慚草草。
試脫身上衣，行問酒家保。
孤吟擊槁木，大笑稱有道。
人生但如此，富貴何用禱。
所思獨未見，耿耿屬懷抱。